Beers-hulle wil 'shiraz' proe op Lourensford | Netwerk24
Matt Beers (regs) lei verlede jaar 'n groep ryers in die eerste skof van die Wines2Whales se Shiraz-wedren. Foto: Nick Muzik
Die elite-vroue het hul chardonnay gedrink. Die "midweek"-ryers het geteug aan pinotage en nou kry Suid-Afrika se elite-bergfietsryers hul beurt vir swaar trap in die Shiraz-wedren.
Die laaste wedren in die drie byeenkomste van die Wines2Whales-reeks begin Vrydag op die Lourensford-landgoed buite Somerset-Wes. Sondag se eindpunt is Onrusrivier.
Agt spanne het 'n realistiese kans om as die wenners gekroon te word.
Wessel Botha en Matt Beers (NAD) verdedig hul titel.
Die 20-jarige Botha sê 2018 se oorwinning was 'n groot prestasie en die jaar se hoogtepunt.
"Ek het nou die selfvertroue om te weet ek kan dit doen."
Ek het nou die selfvertroue om te weet ek kan dit doen.
Matthys Beukes en Philip Buys (Pyga EuroSteel 1) tree gewoonlik aan as die gunstelinge, maar kon vanjaar net die Sani2c-titel wen.
Beukes erken hulle het nie al hul doelwitte bereik nie.
"Ons fokus het verskuif na oorsese deelname," sê hy.
Beukes en Buys het die voordeel van 'n ondersteunende span in Phillimon Sebona en Pieter du Toit.
Arno du Toit en Gert Heyns (DSV) het ook wen-aspirasies. Hulle is die huidige nasionale marathonkampioene.
Nicol Carstens en Marco Joubert (Imbuko Giant) het vanjaar van die ander topspanne geklop en wil weer so maak.
Timothy Hammond (voor).
Timothy Hammond en Julian Jessop (Spot Africa) het in Augustus saam gery in die Switserse Epic en sê oorsese deelname maak van jou 'n beter ryer.
Hammond sê Wines2Whales lok die grootste name in plaaslike bergfietsry, so dit is 'n goeie byeenkoms om jou teen die bestes te toets.
Die Belg Frans Claes en HB Kruger sal vir die tweede keer saamry – dié keer vir Devonbosch.
Sebastian Stark, 'n Duitser wat nou in Suid-Afrika woon, en die Stellenbosser Robert Hobson (Canyon Werner) is nog 'n span wat goed kan vaar.
Hobson het vanjaar hard geval tydens die Cape Pioneer Trek en 'n skouer beseer en harsingskudding opgedoen.
Stark sê dit is waarom hulle lank gewag het voordat hulle vir die W2W ingeskryf het.
Die Stellenbosser Erik Kleinhans en die padryer Willie Smit span kragte saam (Katusha-Alpecin Canyon).